हिंदी के चर्चित कवि गणेश गनी ने अपने सम्बोधन में कहा कि यदि संगीत आत्मा का भोजन है तो फिर कविता हृदय को निश्छल और विचारों को साफ करती है, कविता दृष्टिकोण को स्पष्ट करती है, कविता से जीवन मे तनाव नहीं रहता। हमें नकली कविता नहीं लिखनी है, कविता में लोक, स्थानीयता, लोकोक्तियां, मुहावरे आदि आने चाहिए। स्थानीय मुद्दों को वैश्विक बना कर कविता के फ़लक को बड़ा किया जा सकता है। गणेश गनी ने अपील की कि लिखने से ज़्यादा जरूरी किताबें और पत्रिकाएं पढ़ना है। बिना पढ़े लिखना व्यर्थ है और मात्र दोहराव है। संगीत, कला और साहित्य के बिना मनुष्य पूंछहीन पशु समान है। कविता को आम पाठक तक पहुंचाने के लिए काल्पनिक कविता नहीं बल्कि लोकधर्मी कविता ही काम करेगी। गोष्ठी में यह भी चर्चा हुई कि क्यों आज भी कबीर प्रासांगिक है।